CELEX: 32021R1256
Language: ro
Date: 2021-04-21 00:00:00
Title: Regulamentul delegat (UE) 2021/1256 al Comisiei din 21 aprilie 2021 de modificare a Regulamentului delegat (UE) 2015/35 în ceea ce privește integrarea riscurilor legate de durabilitate în guvernanța întreprinderilor de asigurare și de reasigurare (Text cu relevanță pentru SEE)

2.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 277/14
               
            
         REGULAMENTUL DELEGAT (UE) 2021/1256 AL COMISIEI
         din 21 aprilie 2021
         de modificare a Regulamentului delegat (UE) 2015/35 în ceea ce privește integrarea riscurilor legate de durabilitate în guvernanța întreprinderilor de asigurare și de reasigurare
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (1), în special articolul 50 alineatul (1) și articolul 135 alineatul (1) litera (a),
         întrucât:
         
                     (1)
                  
                  
                     Tranziția către o economie circulară, cu emisii scăzute de carbon, mai durabilă și eficientă din punctul de vedere al utilizării resurselor, conformă cu obiectivele de dezvoltare durabilă este esențială pentru asigurarea competitivității pe termen lung a economiei Uniunii. În 2016, Uniunea a încheiat Acordul de la Paris (2). Articolul 2 alineatul (1) litera (c) din Acordul de la Paris stabilește obiectivul de a consolida răspunsul la schimbările climatice, printre altele prin corelarea fluxurilor financiare cu evoluția către o dezvoltare cu un nivel scăzut de emisii de gaze cu efect de seră și rezistentă la schimbările climatice.
                  
               
                     (2)
                  
                  
                     Recunoscând această provocare, în decembrie 2019 Comisia a prezentat Pactul verde european (3). Acest Pact verde este o nouă strategie de creștere care are drept scop transformarea Uniunii într-o societate echitabilă și prosperă, cu o economie modernă, eficientă din punctul de vedere al utilizării resurselor și competitivă, în care începând din 2050 să nu mai existe emisii nete de gaze cu efect de seră, iar creșterea economică să fie decuplată de utilizarea resurselor. În acest scop trebuie, de asemenea, să li se transmită investitorilor semnale clare, pe termen lung, astfel încât să se evite activele depreciate și să se mobilizeze finanțare durabilă.
                  
               
                     (3)
                  
                  
                     În martie 2018, Comisia și-a publicat planul de acțiune „Finanțarea creșterii durabile” (4), care stabilește o strategie ambițioasă și cuprinzătoare privind finanțarea durabilă. Unul dintre obiectivele stabilite în acest plan de acțiune este reorientarea fluxurilor de capital către investiții durabile pentru a realiza o creștere durabilă și favorabilă incluziunii. Evaluarea impactului care stă la baza inițiativelor legislative ulterioare, publicate în mai 2018 (5), a demonstrat necesitatea de a clarifica faptul că factorii de durabilitate ar trebui să fie luați în considerare de către întreprinderile de asigurare și de reasigurare ca făcând parte din obligațiile lor față de deținătorii de polițe. Prin urmare, întreprinderile de asigurare și de reasigurare ar trebui să evalueze în mod continuu nu numai toate riscurile financiare relevante, ci și toate riscurile relevante legate de durabilitate menționate în Regulamentul (UE) 2019/2088 al Parlamentului European și al Consiliului (6), care, în cazul în care s-ar produce, ar putea avea un efect negativ semnificativ, efectiv sau potențial, asupra valorii unei investiții sau a unui pasiv. Regulamentul delegat (UE) 2015/35 al Comisiei (7) nu menționează în mod explicit riscurile legate de durabilitate. Din acest motiv și pentru a garanta că sistemul de guvernanță este pus în aplicare și respectat în mod corespunzător, este necesar să se clarifice faptul că sistemul de guvernanță al întreprinderilor de asigurare și de reasigurare și evaluarea necesităților generale de solvabilitate ale acestor întreprinderi ar trebui să reflecte riscurile legate de durabilitate.
                  
               
                     (4)
                  
                  
                     Întreprinderile de asigurare care publică informații privind principalele efecte negative asupra factorilor de durabilitate în conformitate cu Regulamentul (UE) 2019/2088 ar trebui, la rândul lor, să își adapteze procesele, sistemele și controalele interne în ceea ce privește respectivele publicări de informații.
                  
               
                     (5)
                  
                  
                     Având în vedere ambiția Comisiei de a se asigura că riscurile climatice și de mediu sunt gestionate și integrate în sistemul financiar și faptul că politicile de remunerare sunt importante pentru a oferi asigurarea că personalul întreprinderilor de asigurare și de reasigurare gestionează cu eficacitate riscurile identificate de sistemul de gestionare a riscurilor, politicile de remunerare ale întreprinderilor de asigurare și de reasigurare ar trebui să conțină informații cu privire la modul în care țin seama de integrarea riscurilor legate de durabilitate în sistemul de gestionare a riscurilor.
                  
               
                     (6)
                  
                  
                     Principiul „persoanei prudente” prevăzut la articolul 132 din Directiva 2009/138/CE prevede că întreprinderile de asigurare și de reasigurare nu investesc decât în active ale căror riscuri le pot identifica, măsura, monitoriza, gestiona, controla și raporta în mod corespunzător. Pentru a oferi asigurarea că întreprinderile de asigurare și de reasigurare gestionează cu eficacitate riscurile climatice și de mediu, punerea în aplicare a principiului „persoanei prudente” ar trebui să țină seama de riscurile legate de durabilitate, iar întreprinderile de asigurare și de reasigurare ar trebui să reflecte în procesul lor de investiții preferințele în materie de durabilitate ale clienților lor astfel cum au fost luate în considerare în procesul de aprobare a produselor.
                  
               
                     (7)
                  
                  
                     Prin urmare, ar trebui să se modifice în consecință Regulamentul delegat (UE) 2015/35.
                  
               
                     (8)
                  
                  
                     Ar trebui ca autoritățile de supraveghere și întreprinderile de asigurare și de reasigurare să dispună de suficient timp pentru a se adapta la noile cerințe cuprinse în prezentul regulament. Prin urmare, aplicarea acestuia ar trebui să fie amânată,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului delegat (UE) 2015/35
            Regulamentul delegat (UE) 2015/35 se modifică după cum urmează:
            
                        1.
                     
                     
                        La articolul 1, se introduc următoarele puncte 55c-55e:
                        
                                    „55c.
                                 
                                 
                                    «risc legat de durabilitate» înseamnă un eveniment sau o situație de mediu, socială sau de guvernanță care, în cazul în care s-ar produce, ar putea avea un impact negativ semnificativ, efectiv sau potențial, asupra valorii investiției sau asupra valorii pasivului;
                                 
                              
                                    55d.
                                 
                                 
                                    «factori de durabilitate» înseamnă factori de durabilitate astfel cum sunt definiți la articolul 2 punctul 24 din Regulamentul (UE) 2019/2088 al Parlamentului European și al Consiliului (*1);
                                 
                              
                                    55e.
                                 
                                 
                                    «preferințe în materie de durabilitate» înseamnă posibilitatea clientului sau a clientului potențial de a integra sau nu unul dintre următoarele instrumente financiare în investiția sa, precum și, în cazul unei opțiuni afirmative, măsura acestei integrări:
                                    
                                                (a)
                                             
                                             
                                                un instrument financiar în legătură cu care clientul sau clientul potențial stabilește că o proporție minimă trebuie să fie investită în investiții durabile din punctul de vedere al mediului, definite la articolul 2 alineatul (1) din Regulamentul (UE) 2020/852 al Parlamentului European și al Consiliului (*2);
                                             
                                          
                                                (b)
                                             
                                             
                                                un instrument financiar în legătură cu care clientul sau clientul potențial stabilește că o proporție minimă trebuie să fie investită în investiții durabile, definite la articolul 2 alineatul (17) din Regulamentul (UE) 2019/2088;
                                             
                                          
                                                (c)
                                             
                                             
                                                un instrument financiar care ia în considerare principalele efecte negative asupra factorilor de durabilitate, elementele care demonstrează luarea în considerare fiind stabilite de client sau de clientul potențial;
                                             
                                          
                              
                           (*1)  Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1)."
                        
                        
                           (*2)  Regulamentul (UE) 2020/852 al Parlamentului European și al Consiliului din 18 iunie 2020 privind instituirea unui cadru care să faciliteze investițiile durabile și de modificare a Regulamentului (UE) 2019/2088 (JO L 198, 22.6.2020, p. 13).”"
                        
                     
                  
                        2.
                     
                     
                        Articolul 260 se modifică după cum urmează:
                        
                                    (a)
                                 
                                 
                                    la alineatul (1) litera (a), punctul (i) se înlocuiește cu următorul text:
                                    
                                                „(i)
                                             
                                             
                                                măsurile care trebuie luate de întreprinderea de asigurare sau de reasigurare pentru a evalua și a gestiona riscul de pierdere sau de modificare nefavorabilă a valorii obligațiilor din asigurare și reasigurare rezultat din ipoteze inadecvate de stabilire a prețurilor și de constituire a rezervelor din cauza unor factori interni sau externi, inclusiv a unor riscuri legate de durabilitate;”;
                                             
                                          
                              
                                    (b)
                                 
                                 
                                    la alineatul (1) litera (c), se introduce următorul punct (vi):
                                    
                                                „(vi)
                                             
                                             
                                                măsurile care trebuie luate de întreprinderea de asigurare sau de reasigurare pentru ca riscurile legate de durabilitate la care este expus portofoliul de investiții să fie identificate, evaluate și gestionate în mod corespunzător.”;
                                             
                                          
                              
                                    (c)
                                 
                                 
                                    se introduce următorul alineat (1a):
                                    
                                       „(1a)   Întreprinderile de asigurare și de reasigurare integrează riscurile legate de durabilitate în politicile lor menționate la alineatul (1) literele (a) și (c) și, dacă este cazul, în politicile privind celelalte domenii menționate la alineatul (1).”
                                    
                                 
                              
                  
                        3.
                     
                     
                        Articolul 269 se modifică după cum urmează:
                        
                                    (a)
                                 
                                 
                                    la alineatul (1), litera (e) se înlocuiește cu următorul text:
                                    
                                                „(e)
                                             
                                             
                                                identificarea și evaluarea riscurilor emergente și a riscurilor legate de durabilitate.”;
                                             
                                          
                              
                                    (b)
                                 
                                 
                                    se introduce următorul alineat (1a):
                                    
                                       „(1a)   Riscurile emergente și riscurile legate de durabilitate menționate la alineatul (1) litera (e) și identificate de funcția de gestionare a riscurilor fac parte din riscurile menționate la articolul 262 alineatul (1) litera (a).”
                                    
                                 
                              
                  
                        4.
                     
                     
                        La articolul 272 alineatul (6), litera (b) se înlocuiește cu următorul text:
                        
                                    „(b)
                                 
                                 
                                    efectul produs de inflație, de riscul juridic, de riscurile legate de durabilitate, de modificările survenite în compoziția portofoliului întreprinderii și de sistemele de ajustare a primelor pe care deținătorii de polițe le plătesc în plus sau în minus, în funcție de istoricul cererilor de despăgubire (sisteme bonus-malus) sau de sisteme similare introduse în anumite grupe de risc omogene;”.
                                 
                              
                  
                        5.
                     
                     
                        La articolul 275, se adaugă următorul alineat (4):
                        
                           „(4)   Politica de remunerare include informații privind modul în care ia în considerare integrarea riscurilor legate de durabilitate în sistemul de gestionare a riscurilor.”
                        
                     
                  
                        6.
                     
                     
                        În titlul I capitolul IX, se adaugă următoarea secțiune 6:
                        „SECȚIUNEA 6
                        
                        
                           
                              Investiții
                           
                        
                        
                           Articolul 275a
                           Integrarea riscurilor legate de durabilitate în principiul «persoanei prudente»
                           
                              (1)   Atunci când identifică, măsoară, monitorizează, gestionează, controlează, raportează și evaluează riscurile care decurg din investiții, astfel cum se menționează la articolul 132 alineatul (2) primul paragraf din Directiva 2009/138/CE, întreprinderile de asigurare și de reasigurare țin seama de riscurile legate de durabilitate.
                           
                           
                              (2)   În sensul alineatului (1), întreprinderile de asigurare și de reasigurare țin seama de impactul potențial pe termen lung al strategiei lor de investiții și al deciziilor lor privind factorii de durabilitate și, dacă este cazul, strategia și deciziile respective ale întreprinderii de asigurare reflectă preferințele clienților acesteia în materie de durabilitate luate în considerare în procesul de aprobare a produselor, astfel cum se menționează la articolul 4 din Regulamentul delegat (UE) 2017/2358 al Comisiei (*3).
                           
                        
                        
                           (*3)  Regulamentul delegat (UE) 2017/2358 al Comisiei din 21 septembrie 2017 de completare a Directivei (UE) 2016/97 a Parlamentului European și a Consiliului în ceea ce privește cerințele de supraveghere și de guvernanță a produselor, aplicabile societăților de asigurare și distribuitorilor de asigurări (JO L 341, 20.12.2017, p. 1).”"
                        
                     
                  
         
            Articolul 2
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 2 august 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 21 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 335, 17.12.2009, p. 1.
         
            (2)  Decizia (UE) 2016/1841 a Consiliului din 5 octombrie 2016 privind încheierea, în numele Uniunii Europene, a Acordului de la Paris adoptat în temeiul Convenției-cadru a Națiunilor Unite asupra schimbărilor climatice (JO L 282, 19.10.2016, p. 1).
         
            (3)  Comunicarea Comisiei către Parlamentul European, Consiliul European, Consiliu, Comitetul Economic și Social European și Comitetul Regiunilor: Pactul verde european [COM(2019) 640 final].
         
            (4)  COM(2018) 97 final.
         
            (5)  Documentul de lucru al serviciilor Comisiei SWD(2018) 264 final.
         
            (6)  Regulamentul (UE) 2019/2088 al Parlamentului European și al Consiliului din 27 noiembrie 2019 privind informațiile privind durabilitatea în sectorul serviciilor financiare (JO L 317, 9.12.2019, p. 1).
         
            (7)  Regulamentul delegat (UE) 2015/35 al Comisiei din 10 octombrie 2014 de completare a Directivei 2009/138/CE a Parlamentului European și a Consiliului privind accesul la activitate și desfășurarea activității de asigurare și de reasigurare (Solvabilitate II) (JO L 12, 17.1.2015, p. 1).